CELEX: 32019D0690
Language: hr
Date: 2019-04-30 00:00:00
Title: Provedbena odluka Komisije (EU) 2019/690 оd 30. travnja 2019. o mjeri koju je poduzela Švedska u skladu s Direktivom 2006/42/EZ Europskog parlamenta i Vijeća, kojom se zabranjuje stavljanje na tržište modela vjetroturbina SWT-2.3-101 i SWT-3.0-113 te povlače strojevi koji su već stavljeni na tržište (priopćeno pod brojem dokumenta C(2019) 3118) (Tekst značajan za EGP.)

3.5.2019   
               
               
                  HR
               
               
                  Službeni list Europske unije
               
               
                  L 116/78
               
            
         PROVEDBENA ODLUKA KOMISIJE (EU) 2019/690
         оd 30. travnja 2019.
         o mjeri koju je poduzela Švedska u skladu s Direktivom 2006/42/EZ Europskog parlamenta i Vijeća, kojom se zabranjuje stavljanje na tržište modela vjetroturbina SWT-2.3-101 i SWT-3.0-113 te povlače strojevi koji su već stavljeni na tržište
         
            
               (priopćeno pod brojem dokumenta C(2019) 3118)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2006/42/EZ Europskog parlamenta i Vijeća od 17. svibnja 2006. o strojevima o izmjeni Direktive 95/16/EZ (1), a posebno njezin članak 11. stavak 3. drugi podstavak,
         budući da:
         
                     (1)
                  
                  
                     Švedska je poduzela mjeru kojom se zabranjuje stavljanje na tržište modela vjetroturbine SWT-2.3-101 i isti model povlači s tržišta jer ne ispunjava osnovne zdravstvene i sigurnosne zahtjeve utvrđene u odjeljcima 1.3.8.1. i 1.4.2.1. Priloga I. Direktivi 2006/42/EZ. U odjeljku 1.3.8.1. o pokretnim dijelovima prijenosa zahtijeva se da štitnici konstruirani za zaštitu osoba od opasnosti koje nastaju djelovanjem pokretnih dijelova prijenosa moraju biti ugrađeni, kako je navedeno u odjeljku 1.4.2.1. U skladu s odjeljkom 1.4.2.1. nepomični štitnici moraju biti pričvršćeni sustavima koji se mogu otvoriti ili ukloniti isključivo upotrebom alata. U tom je pogledu Švedska navela da se nepomični štitnik za zaštitu od pokretnih dijelova na rotoru modela vjetroturbine SWT-2.3.-101 može otvoriti bez upotrebe posebnog alata, što nije u skladu sa zahtjevima navedenima u odjeljcima 1.3.8.1. i 1.4.2.1. Priloga I. Direktivi 2006/42/EZ.
                  
               
                     (2)
                  
                  
                     Kad je riječ o modelu vjetroturbine SWT-3.0-113, Švedska je poduzela mjeru smatrajući da stroj ne ispunjava osnovni zdravstveni i sigurnosni zahtjev utvrđen u odjeljku 1.5.14. Priloga I. Direktivi 2006/42/EZ. U skladu s osnovnim zdravstvenim i sigurnosnim zahtjevom iz odjeljka 1.5.14. o riziku od zatvaranja u stroj strojevi moraju biti konstruirani, izrađeni ili opremljeni sredstvima koja onemogućuju zatvaranje osobe unutar stroja ili, ako to nije moguće, sredstvima za poziv u pomoć. U tom je pogledu Švedska navela da detektor dima ugrađen na model vjetroturbine SWT-3.0-113 u slučaju požara ne emitira zvučni znak upozorenja kako bi upozorio osobe koje bi se mogle nalaziti unutar turbine.
                  
               
                     (3)
                  
                  
                     Nakon što je od Švedske primila obavijest o zaštitnoj mjeri, Komisija je započela savjetovanje s predmetnim stranama kako bi saslušala njihova stajališta. Komisija je 12. studenoga 2018. poslala dopis proizvođaču. U svojem je odgovoru od 30. studenoga 2018. proizvođač obavijestio Komisiju da je poduzeo mjere za ispravak neusklađenosti modela vjetroturbina SWT-2.3-101 i SWT-3.0-113 radi osiguravanja usklađenosti s Direktivom 2006/42/EZ i da su te mjere provedene prije 31. prosinca 2017., odnosno datuma isteka utvrđenog roka.
                  
               
                     (4)
                  
                  
                     Iz objašnjenja koje je dostavila Švedska u pogledu zaštitne mjere te iz dokumentacije dostupne Komisiji vidljivo je da model vjetroturbine SWT-2.3-101 ne ispunjava osnovne zdravstvene i sigurnosne zahtjeve utvrđene u odjeljcima 1.3.8.1. i 1.4.2.1. Priloga I. Direktivi 2006/42/EZ. Usto, model vjetroturbine SWT-3.0-113 ne ispunjava osnovni zdravstveni i sigurnosni zahtjev utvrđen u odjeljku 1.5.14. Priloga I. Direktivi 2006/42/EZ. Ti nedostaci mogu ugroziti zdravlje i sigurnost ljudi.
                  
               
                     (5)
                  
                  
                     Stoga bi trebalo smatrati da je zaštitna mjera koju je poduzela Švedska opravdana,
                  
               DONIJELA JE OVU ODLUKU:
         
            Članak 1.
            Mjere koje je poduzela Švedska kako bi zabranila stavljanje na tržište modela vjetroturbina SWT-2.3-101 i SWT-3.0-113 proizvođača Siemens Gamesa Renewable Energy AB te povukla strojeve koji su već stavljeni na tržište opravdane su.
         
         
            Članak 2.
            Ova je Odluka upućena državama članicama.
         
         
            Sastavljeno u Bruxellesu 30. travnja 2019.
            
               
                  Za Komisiju
               
               Elżbieta BIEŃKOWSKA
               
                  Članica Komisije
               
            
         
         
            (1)  SL L 157, 9.6.2006., str. 24.